Del 8 al 14 de juny celebrem la Setmana Internacional d'Arxius
Seu de l'Arxiu Comarcal de l'Alt Urgell.
El dia 8 de juny comença la Setmana Internacional d'Arxius que té, en el dia 9, el seu epicentre.
Al llarg d'aquesta setmana la Xarxa d'Arxius Comarcals de Catalunya (XAC) ha preparat un conjunt de propostes digitals per compensar la impossibilitat de programar activitats de difusió presencials pels efectes de la pandèmia de la Covid-19.
Els arxius, actualment oberts en un 80% al públic, han estat essencials pel funcionament de les administracions durant el confinament, servint documents durant tot el període i aplicant tècniques de digitalització i autentificació dels documents per afavorir la tramesa digital de les demandes.
Altrament, els serveis i productes digitals han estat, sens dubte, una fortalesa de la Xarxa d'Arxius Comarcals de Catalunya i han suposat, com veurem en una propera presentació de les 'Estadístiques de la Xarxa d'Arxius Comarcals de Catalunya durant el confinament', un dels creixements d'activitat més importants de la XAC en els darrers anys.
La Xarxa d'Arxius Comarcals de Catalunya se suma a la campanya del Consell Internacional d'Arxius i al seu lema d'empoderar les societats de coneixement.
Els arxius del segle XXI estan generant nous productes i serveis en el context d'una societat en constant evolució que demanda una adaptació constant i ràpida.
Prova d'aquesta adaptació ha estat el període de confinament viscut en els darrers mesos, en el qual els arxius comarcals s'han adaptat i han incrementat substanciosament els usuaris digitals, doblant, i triplicant en alguns casos, el seu nombre.
Aquesta evolució té, sense dubte, l'objecte d'oferir un servei de qualitat als ciutadans i a les administracions i una millora continua en l'atenció als usuaris no presencials, amb un especial interès en el sistema educatiu en tots els nivells d'aprenentatge i, en l'àmbit intern dels arxius, una adequació de la metodologia i procediments de treball.
L'empoderament social del coneixement, requereix un impuls decidit de les estratègies digitals per afavorir la creació de nous serveis i productes que arribin al major nombre de públic possible, a través de diferents canals (presencials, per Internet, xarxes socials, experiències immersives de realitat virtual, etc.) i amb registres adaptats a la diversitat d'usuaris i dels seus interessos.
Les activitats programades durant la Setmana Internacional dels Arxius permet copsar que algunes d'aquestes característiques de la societat digital ja són presents en els arxius.
La intel·ligència artificial, la visió per computador i l'ús de tecnologies emergents són cada vegada més comuns en els projectes dels arxius comarcals.
Dijous, 11, es presentaran els resultats, per exemple, del projecte visió per computador d'imatges de festes populars i món de l'esport que ha permès descriure automàticament i massivament més de 30.000 imatges posant a prova els equips professionals dels arxius i la seva visió estratègica.
Celebrem la diada dels arxius amb molta activitat digital
En el programa de la Xarxa d'Arxius Comarcals de Catalunya es presenten les principals accions corporatives sobre el conjunt de la XAC i algunes de les accions específiques més rellevants.
No obstant, el conjunt de propostes d'activitats es podran veure detalladament a la pàgina web de cada arxiu o al portal del dia internacional d'arxius que ha elaborat la Direcció General del Patrimoni Cultural del Departament de Cultura.
Entre les activitats més destacades, recomanem accedir al portal 'Catalunya des dels arxius: esdeveniments i festes populars' i especialment als capítols 6 i 7 digitals dedicats a ' Primavera Fotogràfica ' i 'Corpus i Patum', respectivament.
En conjunt, aquest projecte iniciat a finals de març ha permès posar a disposició dels ciutadans més de 175 productes digitals que es podran gaudir durant aquesta setmana.
En l'àmbit de les commemoracions, celebrarem els 10 anys de l'Arxiu Comarcal de l'Alt Urgell i la nova seu de l'Arxiu Comarcal del Baix Camp que juntament amb els arxius municipals de La Seu d'Urgell i Reus han permès millorar la proposta arxivística, tant qualitativament com quantitativament en disposar d'equipaments de nova generació.
Finalment, es publica el vídeo elaborat en el 35è aniversari de la Xarxa d'Arxius Comarcals de Catalunya.
Com a proposta d'innovació, en el marc de la tecnologia aplicada a documents, es presentaran els resultats del projecte de visió per computador d'imatges sobre festes populars i món de l'esport.
Serà una presentació, a través de videoconferència oberta, dels resultats del projecte i d'un mapa imatges interactiu de les més de 40.000 fotografies utilitzades.
En aquesta línia es presentaran deu visites virtuals als arxius comarcals, tant en modalitat de Google Street View com de visita interactiva.
Cada dia es presentaran 2 arxius, posant l'accent el dimarts, dia 9, que es presentaran les dues noves produccions de visites virtuals de l'Arxiu Comarcal de la Selva i de l'Arxiu Comarcal del Vallès Occidental-Arxiu Històric de Terrassa.
El dimecres, dia 10, es presentarà la Guia de suport als arxius de les entitats esportives que s'havia de presentar en el II Seminari Internacional d'Arxius de l'Esport i que va quedar ajornada pel confinament.
També es presentarà la Guia de digitalització que ha elaborat un equip de professionals de la Xarxa d'Arxius Comarcals de Catalunya i de l'Arxiu Nacional de Catalunya.
En el cas de la primera guia, esperem que es pugui presentar en el marc del Seminari d'Arxiu d'Esport quan es recuperi la nova normalitat.
En el segon cas, de la Guia de Digitalització, s'ha organitzat una presentació telemàtica que inclourà un debat obert amb els seus autors.
Finalment, es presentaran les 'Estadístiques de la Xarxa d'Arxius Comarcals de Catalunya durant el confinament' amb dades digitals d'impacte dels arxius comarcals durant el període del confinament per la pandèmia de la Covid-19.
En alguns casos, s'han doblat els indicadors respecte del mateix període del 2019 i s'analitzen els motius i es presenten conclusions.
Una altra activitat que cal remarcar és que els arxius comarcals han participat en les entrevistes als usuaris dels arxius proposades per la Direcció General del Patrimoni Cultural en el Portal del Dia Internacional d'Arxius.
Us desitgem que gaudiu de la Setmana Internacional dels Arxius, ara digitalment, aviat, novament presencialment.